**О Т Ч Е Т   
за дейността на Народно Читалище «Зора-1908» с. Ловнидол през 2021 година**

Седем бяха основните жалони през 2021 година, по които протече дейността както на настоятелството, така и на членовете на Читалището, включвайки и цялото население на с. Ловнидол:

- проектиране и получаване разрешение за изготвяне на паметна плоча на з.у. Георги Николов Гализов;

- събиране на архивни материали и снимки за подготвяне за печат на книгата на з.у. Георги Николов Гализов «Кратка история на Ловнидол»;

- разчистване около паметника на убитите ятаци в местността «Петрова Чука» и популяризиране неговото съществуване;

- организиране на т.н. «Английски пазари» по проекта «Многоликата Европа- традиции и съвременност».

- разширяване фонда на библиотеката при Читалището;

- продължаване и оформяне като традиция провеждането на прожекции на лятното кино;

- организиране на ONLINE училище за децата от селото, които нямат компютърни възможности и Интернет в къщи.

2021 година бе белязана от думи, непознати от близкото минало- Ковид 19, пандемия, противоепидемиологични мерки, маски, дистанция, ваксини… И при тези условия работата на НЧ «Зора-1908» с. Ловнидол продължи за изпълнение на

ОСНОВНИТЕ ЦЕЛИ:

1. Повишаване ролята на Читалището като обществен и културен център, осигуряващ на хората, живеещи в селото достъп до всички видове информация и дейности.

2. Обогатяване на библиотечните колекции с традиционни /книжни/ и електронни носители на информация.

3. Насърчаване на четенето със специално внимание към децата.

4. Активно участие със свои инициативи и дейности в културния живот на селото, общината и областта.

5. Издателската и популяризаторска дейност по повод актуални дати и годишнини от местния и национален календар, включваща изработване и издаване на книги, мултимедийни презентации и др.

6. Утвърждаване ролята на читалището като координационен, експертно-консултантски център за населението от нашето населено място и близките до него села.

7. Участие в проекти на европейско, национално, общинско и регионално ниво.

8. Поддържане и разпространяване на традициите от национално и местно ниво.

9. Извършване на краеведска дейност с издирване и изучаване живота на личности, свързани със селото, събития и факти.

**ДЕЙНОСТИ И МЕРОПРИЯТИЯ:**

1. **Библиотечна дейност:**

През 2021 г. продължи библиотечно- библиографското и информационно обслужване на читателите, потребителите и посетителите, независимо от трудните условия, в които трябваше да работим. В съответствие с Заповедите на Министерството на здравеопазването подготвяхме свои заповеди за обезпечаване или ограничаване достъпа до библиотеката на Читалището. Имаше месеци, в които строго ограничавахме достъпа до библиотеката.

Независимо от това показателите ни по библиотечна дейност са повече от добри:

***През отчетната година са регистрирани***: ***51 (с 16% повече от предишната година) активни*** читатели, заетите библиотечни документи са ***347*** тома (3% повече от 2020 година).

Най- активни читатели през 2021 г. са:

- Марийка Серафимова Гатева- с 74 прочетени книги (повече от 2 пъти по сравнение с 2020);

- Хараламби Стефанов Йонков – 58 прочетени книги;

- Денка Георгиева Иванова – 47 прочетени книги.

От децата с най- много прочетени книги е:

- Илия Кинев Илиев- с 10 прочетени книги -13 годишен.

В библиотеката са направени ***685*** посещения. За направените посещения и тяхната цел се води тетрадка дневник, която е необходим документ от изискванията по трудова медицина.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  | Посетители в библиотеката | | | | | 2021 г. | |  |  |
|  |  |  | от тях |  |  |  | | | |  | |  |  |
| № | Посетители | Общо брой | Библиотека | Читалня | Певческа група | Периодични издания | Компютри  Интернет | Административни | Други | |
| 1. | януари | **76** | **12** | **5** | **0** | **10** | **39** | **10** | **0** | |
| 2. | февруари | **85** | **22** | **23** | **13** | **8** | **14** | **5** | **0** | |
| 3. | март | **57** | **12** | **11** | **0** | **5** | **17** | **8** | **4** | |
| 4. | април | **50** | **14** | **5** | **3** | **9** | **5** | **10** | **4** | |
| 5. | май | **54** | **10** | **6** | **0** | **5** | **11** | **16** | **6** | |
| 6. | юни | **55** | **9** | **5** | **0** | **5** | **16** | **15** | **5** | |
| 7. | юли | **93** | **7** | **5** | **28** | **4** | **40** | **3** | **6** | |
| 8. | август | **108** | **25** | **13** | **16** | **3** | **40** | **11** | **0** | |
| 9. | септември | **39** | **1** | **3** | **17** | **0** | **16** | **2** | **0** | |
| 10. | октомври | **14** | **8** | **4** | **0** | **0** | **0** | **2** | **0** | |
| 11. | ноември | **23** | **15** | **1** | **0** | **1** | **3** | **3** | **0** | |
| 12. | декември | **31** | **18** | **1** | **0** | **2** | **0** | **8** | **2** | |
|  | Общо: | **685** | **153** | **82** | **77** | **52** | **201** | **93** | **27** | |

Най- голям относителен дял от всички посещения, имат тези, свързани с ползването на компютрите и Интернет.

Ясно се вижда намаляване на посещенията след появата на новата вълна от коронавирус от месец септември до края на годината.

Табл.2

Движение на библиотечния фонд през 2021 г.

|  |  |  |  |
| --- | --- | --- | --- |
|  |  | Брой | Лева |
| 1 | Налични библиотечни единици в началото на годината | 9145 |  |
| 2 | Новозаведени книги в Инвентарната книга | 381 | 3830,72 |
|  | - от дарения | 293 | 2572,28 |
|  | - новозакупени | 88 | 1258,44 |
| 3 | Налични библиотечни единици в края на 2021 г. | 9526 |  |

В началото на годината библиотечният фонд (след проведената пълна инвентаризация през 2020 година) наброява ***9145 тома***. Даренията от читатели и автори са ***293*** тома на стойност ***2572,28 лв.***, новозакупените книги са ***88*** на стойност ***1258,44*** лв. В края на отчетния период библиотечният фонд се е увеличил с ***381*** тома на стойност ***3830,72*** лв.

Най- големи дарители се явяват: Ценка Христова Найденова от с. Ловнидол, книжарница «Златеви» гр. Габрово и Румяна Халачева и Александър Тонев от Конна база с. Ловнидол.

Табл.3

|  |  |  |  |  |
| --- | --- | --- | --- | --- |
| № | Дарител, име, презиме, фамилия | град, село | Дарени книги, бр. | Стойност, лв |
| 1 | Община Севлиево | Севлиево | 30 | 55,10 |
| 2 | Унив. Изд. "Св.Климент Охридски" | София | 3 | 15,00 |
| 3 | КЛИШЕ БГ Елица Василева | София | 8 | 117,87 |
| 4 | Падалски 2018 Еоод | Русе | 12 | 36,96 |
| 5 | Перфектор ООД Д. Митев | София | 1 | 10,00 |
| 6 | Ценка Христова Найденова | с. Ловнидол | 25 | 403,53 |
| 7 | Ценка Христова Найденова | с. Ловнидол | 80 | 908,25 |
| 8 | Книжарница "Златев" | Габрово | 15 | 208,83 |
| 9 | NEW ERA | Дания | 8 | 221 |
| 10 | Ценка Христова Найденова | с. Ловнидол | 40 | 354,28 |
| 11 | Веско Самуилов | Севлиево | 1 | 9,00 |
| 12 | Васко Василев | Севлиево | 1 | 15,00 |
| 13 | РБ "Априлов-Палаузов" | Габрово | 6 | 63,30 |
| 14 | НЧ "Развитие-1870" | Севлиево | 1 | 15,00 |
| 15 | Историч-музей | Севлиево | 2 | 12,10 |
| 16 | Румяна Халачева | Конна база | 60 | 127,06 |
|  |  |  | 293 | **2572,28** |

Закупените книги са ориентирани към широкия кръг от читатели- бестселъри, много класически романи като Шогун, Тай Пан от Джеймс Клавел, бестселъри от Даниел Стийл, Нора Робъртс, нови чуждестранни автори като Зюсак Маркис и Никос Казандзакис, като и от български автори, чиито книги са били забранявани като Фани Попова Мутафова, и от млади български автори Тюркоаз Исто, Неда Антонова, Яна Язова- исторически романи. Не са забравени и децата- библиотеката се попълни с нови книги от Памела Траверз, Астрид Лингренд, Стив Стивънсън и др.

|  |  |  |  |
| --- | --- | --- | --- |
| № | Издателство | Количество | Стойност |
| 1 | «Гален – фамилия» ООД гр. Севлиево | 7 | 117,72 |
| 2 | „Златев”ООД- гр. Габрово по проекта „Бълг. Библиотеки…” | 83 | 1118,84 |
| 3 | Чрез «Книжен пазар»- гр. Варна | 1 | 4,04 |
| 4 | Регионален исторически музей- гр. Добрич | 1 | 50,00 |
|  | Всичко: | **92** | **1290,60** |

През 2021 година бяхме одобрени за Националната програма «Българските библиотеки – съвременни центрове за четене и информираност” 2021 г. Подготвихме списък с ***94*** заглавия на стойност ***1368 лв***. Удобрени бяхме със сума ***1118,84*** лв. За тази сума закупихме 83 книги. Реализирахме проекта чрез «Книжарници Златев» гр. Габрово, като те ни направиха 15% отстъпка от коричните цени на книгите. За тези 15 % получихме като дарение допълнително от тях ***15*** книги на стойност ***208,83*** лв.

В библиотеката към Народно читалище «Зора-1908» са разположени три компютъра и два принтера, които бяха в помощ както за работата с децата, така и при подготовката на тържествата и празниците, проведени в селото. През 2021 г. работихме активно на тях. Основна задача беше и набирането на текста от книгата на з.у. Георги Гализов за предпечатна подготовка и за издаване на книгата «Кратка история на Ловнидол».

Читалището предоставя безплатен интернет, което е още една притегателна сила за децата и младежите на селото.

През отчетния период в читалнята се получаваха следните периодични издания:

Табл.4

|  |  |  |  |
| --- | --- | --- | --- |
|  |  | Абонамент 2021 г. | |
|  |  |  |  |
| № | Наименование | Стойност, лв |  |
| 1 | Росица- вестник | 89,60 |  |
| 2 | Трета възраст- вестник | 28,80 |  |
|  |  |  |  |
|  | **Общо** | **118,40** |  |

1. **Любителско художествено творчество**

Една от много силните страни на читалищната дейност през периода на 70-90 години е била групата за изворен фолклор. Наградите и отличията им не са били малко. С годините участниците в групата намаляват все повече поради възрастови и други причини, но продължават да участват в подготвените от Читалището тържества. През 2021 година имахме щастието към нас да се присъедини Тотка Иванова Георгиева, много добра певица и акордионистка, която в младите си години е участвала в певческата група към Читалището. Във две мероприятия фолклорната група взе участие тази година- тържеството в памет на убитите ятаци в местността Петрова Чука и при откриване на паметната плоча на з.у. Георги Николов Гализов.

В селото се заселиха нови жители и техните деца станаха нашата нова надежка- те образуваха младежката фолклорна група и участваха при провеждане на празненството на Лазаров ден в центъра на селото.

1. **Празненства, концерти, изложби и чествания:**

2021 година беше белязана от Ковид пандемията и ограничителните мерки, които се налагаха от държавата за да се намали разпространението на вируса. Затова такива традиционни празници, които организираме всяка година като Бабин ден, Трифон Зарезан, Първи март- Баба Марта и ден на самодееца, 8- ми март- международният ден на жената, Първа пролет, Ден на градинаря, Ден на Ловнидолските тикви или бяха проведени символично, или не бяха въобще проведени.

* 1. **Трети март- Денят на освобождението на България**

Трети март в Ловнидол- на гроба на Опълченеца Минко Марков Гализов

Трети март- ден, в който трябва да се чувстваме горди, че сме българи! Ден, в който трябва да почитаме паметта на тези млади хора, тръгнали доброволно от Букурещ, Браила, Гюргево, опълченците на България, за да участват в освобождението на България от петвековното турско подтисничество. Един от тях е и МИНКО МАРКОВ ГАЛИЗОВ от с. Ловнидол, участник в 6-та опълченска дружина, преживял Руско Турската война, участвал в сраженията на Шипка и Шейново, доживял до дълбока старост. В знак на почит погребан в двора на църквата "Св.Св. Константин и Елена" в родното си село Ловнидол.

Благодарение на две бригади, организирани през есента на 2019 година, успяхме да освободим неговия гроб от плена на храсталаците, израстнали с годините и да преоткрием паметника на Опълченеца. Днес, точно там, ние сведохме глави пред подвига на всички, имали смелостта да се опълчат на Османската империя.

Обещахме си, че всяка година, на 3-ти март, ще се събираме около паметника на Минко Гализов. Той ще бъде нашият символ за БЪЛГАРЩИНА в селото ни Ловнидол.

И точно в дена на освобождението 3-ти март получихме голям подарък от наш съселянин - Михо Маринов Петков - снимка на Опълченците от Габровско - снимката е от 1911 година.

* 1. **8- ми март – международният ден на жената**

8 ми март 2021 година в Ловнидол

Всяка година Народно Читалище «Зора-1908» с. Ловнидол организирахме мероприятия за отпразнуването на международния ден на жената 8ми март. На тържествата бабите носеха домашно приготвени питки, баници, сладкиши- всяка една да покаже умението си. Правехме изложба от ръчно изплетените терлици, блузи, покривки на една кука, вадехме от раклите ушитите с любов каренца за масички, които вече малко хора ползват, но по- възрастните, грижливо съхранени, пазеха по скриновете, пазейки така и спомените си от времето на тяхната младост.

През 2020 година това беше първият празник, който се провали поради внезапно избухнала епидемия, с която никой не знаеше как да се справи и как хората да се предпазят от това. И ето, че отново идва 8-ми март, една година след началото на Ковид етапа от живота ни. Знаем повече, започнаха ваксинации, но по- възрастните хора продължават да стоят повече по къщите си, така е по- безопасно и сигурно.

А как ни се искаше да ги зарадваме с нещо- те не четат Интернет, не виждат хилядите поствани честитки и пожелания. И тогава се сетихме за възможността да съберем снимки на Ловнидолските жени от предишни тържества, инициативи и събирания и да направим плакати, които да разлепим на обществените места в селото. Та така и така, ако не на 8-ми март, то следващите дни все ще слязат я до магазина, я до пощата за пенсиите и ще видят, че сме се постарали за тяхното добро настроение. Включихме в снимки и нашите чуждестранни нови съселяни, защото те, макар и не добре разбирайки езика, те много чистосърдечно участват във всички, организирани от нас, събития! И понеже всички са вече майки, баби или пребаби ги поздравихме с едно стихче за майката.

* 1. **Почистване и ремонт на оградата и градинката на паметника на загиналите във войните 1912-1918 г.**

Дълго време лежаха тъжно оградките на паметника в центъра на селото, съборени от снегорините и недобросъвестни шофьори. И никой в селото не се наемаше да възстанови тези прекрасни ковани елементи. И когато кметският наместник Милена Иванова обяви, че преди Великден трябва да направим пролетно почистване се замислихме за тези 2 паднали оградки. Не биваше да остават в това положение. Намерихме майстор, организирахме се и за няколко часа те стояха отново по своите места.

В това време «Гражданско сдружение за Севлиево» обяви намерението си да подари «Цветя за Цветница», на няколко села, които изявят желание. Е, как ще пропуснем, веднага дадохме своята заявка за Ловнидол. И се заехме с подготовката за това събитие- прекопахме градинките, добавихме пръст и тор, очистихме от плевелите.

* 1. **Лазаров ден- Българска везбена писменост**

Един ентусиаст от Севлиево, Лазар Бонгурев, виждайки стихчето на обявлението «Цветя за Цветница», ни предложи да направи табло с надписа:

НЕКА ЦВЕТНО ДА ПРЕЛИВА, ако имаме събрани капачки от празни пластмасови бутилки. А такива капачки хората от селото бяха събрали в 3 големи бутилки по инициативата на Ивелина Борисова, магазинерка в местния магазин.

Имаме си малки лазарки, които пеят прекрасно, събрахме ги бързо на репетиция, дадохме им народните носии, натъкмихме Лазарските кошници.

Лазаров ден! Пристигнаха цветята, пристигна паното с народна бродерия, и всички се събрахме около паметника. Едва ли този паметник в последните години беше виждал около себе си малки деца с лазарски кошници, щайги с цветя, малки певици в народни носии. А той паметникът, е издигнат в чест на загиналите от селото мъже в три войни Балканската, Междусъюзническата и Първата световна война. Петстотин мъже са излезли от селото в първите октомврийски дни на 1912 година и са оставили сами жени и деца да се оправят със стопанствата, реколтата, холерата… тежки времена са били, много от тях не са се върнали, а тези, които са си дошли отново у дама, или са били инвалиди, или са донесли в селото холерата… Тъжни времена, тежки времена.

Затова веселата глъчка днес, на Лазаров ден, лето 2021 година, след повече от 100 години, донесе празнично настроение. С празника ни поздрави Светлана Георгиева, председател на «Гражданското сдружение за Севлиево», подари ни цветята.

Лазар Бонгурев ни разказа историята на възникване на Християнския празник Лазаров ден, та нали самият той е Лазар, именник е, и добре знае произхода на своето име. Разкри ни също това, че в старите български шевици са закодирани писмени послания, които ако ние сега разгадаем, ще научим много за нашите прадеди. А малките лазарки, под вещото ръководство на народната ни певица Цветана Караколева поздравиха гостите и още тук на паметника, получиха своите първи лазарски яйца.

Стигнахме до цветята. Първото цвете пося кметският наместник Милена Иванова, второто цвете пося гостенката ни Светла Георгиева, третото другият ни гостенин Лазар Бонгурев, и се наведоха всички там на площада, ръце да сложат цвете в земята, българската, и всички се надпреварваха, и всички искаха да посеят цвете. Тогава разбрах- не всичко още е загубено! Ще я бъде нашата България, когато всички заедно протягаме ръце към земята.

* 1. **Почистване и ремонт на детската площадка на центъра на селото**

На Лазаров ден по инициатива на кметството в с. Ловнидол бяхме обявили и бригада за почистване на площада и детската площадка за големия празник Великден. Вятърът, падналите листа, неблагоразумието на някои хора бяха оставили следи по площада: кутийки, станиолчета… Предварително си бяхме разпределили обектите и всеки тръгна към своя обект. Но най- голяма радост ни донесоха младите хора на селото. Под ръководството на Борислав Петров (Борката) те са заеха с подновяване на детската площадка. Боите бяха осигурени още от есента от Община Севлиево, но времето тогава не ни даде шанс за провеждане на акция. А сега всичко беше добре- слънцето грееше усмихнато от небето, и даже студеният вятър не можеше да ни уплаши. Младите мъже хванаха електрожена, завариха всички скъсани връзки по люлките и пързалките, а жените грабнаха четките и кой с зелено, кой с червено, кой със жълто се устремиха към катерушката, люлките и пързалката. А покрай тях подскачаха децата, та нали това бяха младите хора, и точно за техните деца са тези люлки. Малките юнаци пробваха как се работи и с четките, помагаха с желание…, но бързо им омръзна и тръгнаха да гонят топка по поляната. Денят мина неусетно, всички леко по леко тръгнаха към своите къщи, и мисля, че този ден донесе много поуки. Че ЗАЕДНО МОЖЕМ! ЧЕ ТРЯБВА ДА БЪДЕМ ЗАЕДНО!

Участници- 18 възрастни и 16 деца.

* 1. **Литературен конкурс «Асен Разцветников»**

Община Горна Оряховица и Народно читалище «Напредък-1869» обявиха втори национален литературен конкурс «Асен Разцветников» за поезия и проза на тема «С пламъка на родолюбието». От Читалището изпратихме за конкурса стихотворението, написано от Александра Тихомирова Тотева «Ти, Българийо».

* 1. **Историята на моето село**

Фондация «Възраждане на българските села» обяви национален конкурс за до 3 минутен филм за историята на моето родно място. С ентусиазъм подеха тази идея Елена и Йвайло Караколеви на 12 години. Читалището подготвихме текст за историята на нашето село, който можеше да се реализира в рамките на изискваните 3 минути и децата сами направиха уникален видеоматериал като едновременно говорейки, те показваха и забележителностите на селото. За дейно участие в конкурса получиха Грамота и награда – компютърна мишка. Създаденото от тях филмче разпространихме по фейсбук групите и страниците на Община Севлиево и получихме много положителни отзиви.

* 1. **Видеозаснемане на църквата «Св.Св. Константин и Елена»**

По инициатива на «Гражданско сдружение за Севлиево» бе организирано заснемане на краткотрайни филми за църквите в Община Севлиево. Ние посрещнахме оператора Лари Крушев, бяхме подготвили предварителен текст за историята на църковното дело в селото и се получи много хубав и познавателен филм**.**

Филмът може да бъде видян чрез линка:

[**https://www.youtube.com/watch?v=KDlyvc7GQLA&t=27s**](https://www.youtube.com/watch?v=KDlyvc7GQLA&t=27s)

* 1. **Английските пазари**

Английски пазар на колела – ново събитие в Ловнидол под мотото «Многоликата Европа- традиции и съвременност»

16 май 2021 година. Ловнидол отново оживя! Какво събитие след трудните дни на пандемия! Идеята дойде от английската диаспора! Английски пазар на колела- какво ли е това? Това е- да предложиш на други хора каквото имаш! Това е да се срещнат хората на площада след толкова дълго уединение по къщите! Това е настроение! И колко интересно- на Ловнидолския площад се събраха- англичани, украинци, индийци, цигани и... българи!

За интересното събитие благодарим на нашите съселяни Памела и Уйлям Форд. Те са първите английски заселници в нашето село. Интересуват се и участват винаги в културно масовия живот на селото. Почетни членове са на Народно читалище «Зора-1908».

Искахме да покажем на нашите съселяни, че всичко, което притежаваш и в момента не ти е необходимо, можеш да предложиш на друг човек, за когото то ще бъде от полза. Искахме да покажем, че не е срамно да предлагаш на пазара и двата буркана, останали от сладкото от череши, или меда, който си произвел, или дрехата, която ти е умаляла.

Разпространихме обява по Интернет, отпечатахме много красиви плакати (за което благодарим на «ГАЛЕН ФАМИЛИЯ») и за заплануваното събитие се разчу. И ето какво се случи - целият площад беше заобиколен от коли и пред тях сергии, кой на маса, кой без маса, сложил кашоните направо на асфалта, една пъстра шарения…. И народ… Какво ли нямаше по щандовете- и уникатни предмети и книги, и ръчно изработена керамика, и косачка, и стари стомни, и бродерии на една кука, и ръчно изработени карета и миниятюри…

Но най- много ни зарадваха хората. Всички, заедно с децата и внуците бяха излезли на площада. Имаше хора от града и други села навярно, защото виждахме непознати лица. Но най- хубавото беше това, да видиш как няколко човека са се спрели и общуват заедно- общуването, което толкова ни липсваше!

Имаше и маси, на които хората можеха да оставят дрехи и предмети, които подаряват. Подарявахме дрехи, предоставени ни и от Съюза на инвалидите. Хора, насядали по пейките, че даже и на паметника! Пъстрота!

През лятото на 2021 година проведохме 4 такива събития при много голям интерес от обществеността на целия Габровски регион 16 май, 20 юни, 18 юли, 15 август.

* 1. **Тържество в местността «Петрова чука»**

Местността «Петрова чука» е известна на всеки жител на с. Ловнидол. На това място на 29.02.1944 година са разстреляни без съд и присъда 6 ятаци на Габровско- Севлиевския партизански отряд (5тима от с. Ловнидол и 1 от с. Янтра). Там се издига висок около 12 метра паметник на Майката, загубила своите чеда. В годините на демокрацията паметникът е бил занемарен, пътят към него прокопан от големите камиони на дървосекачите и местността обрасла в дървета. По време на предизборната кампания през месец април в селото се срещнахме с предствителите на БСП – Кристина Сидерова и Станимир Стойчев. Те обещаха да почистят и направят проходим както пътя до паметника, така и площадката около самия паметник. И удържаха на обещанието си.

След извършената голяма работа от младежите на БСП трябваше да покажем паметника на хората от селото, на по- възрастните, които пазят още своите спомени за тържествата там, на младите, които нищо не знаят за онези времена. И се договорихме, че това ще бъде на 1 август, неделя, по случай 130 годишнината от основаването на БСДП (Българска социал демократическа партия) под връх Бузлуджа.

Народно Читалище «Зора-1908» в с. Ловнидол възприе идеята за празненството в памет на убитите ятаци. Певческата ни група започна репетиции. Избрахме емблематични за всеки българин песни: «Хубава си, моя горо», «Де е България?», «Къде си вярна ти любов народна?», «Пътнико свиден, пътнико млад». Получихме огромна подкрепа в лицето на Тотка Иванова, която извади стария акордеон на детската градина (който се съхранява в Читалището) и песните получиха музикален съпровод. Намерихме млади рецитатори от селото: Мартин и Елена. Станимир ни помогна с още един рецитатор Румен Гатев от гр. Севлиево.

Изненадаха ни младите момчета от клуб «Традиция», които направиха почетен караул пред паметника.

Пена Маринова, тя е снаха, отишла в дома на единия от убитите ятаци Ненко Маринов. Така тя можеше да ни разкаже спомени, а и да ни изрецетира «България», стихотворение, посветено на нашата Родина, макар годините й да са повече от 80.

За тържеството ни бяха уважили високи гости- депутати от 46 НС, кметове, общински съветници. Бяха дошли и хора от селото Янтра, от където е шестият убит ятак.

Наши специални гости бяха Трио «Звън», от гр. Севлиево, които бяха украсата на тържеството. Те завършиха с песента «Българска роза», която песен обича всеки българин.

* 1. **Лятно кино в Ловнидол**

За втора година това лято, благодарение ентусиазма на Борислав Петров проведохме прожекции на лятното кино, чийто екран беше подготвен предишната година. И тази година интересът както от деца, така и от възрастни беше голям.

* 1. **Детски празник- 27 август 2021 г.**

И отново благодарение усилията на Борислав Петров се реализира идеята да се съберат на площада млади родители с малки деца. Благодарим и на всички наши гости затова, че избрахте Ловнидол. На големия площад се срещнаха и дечица, и родители не само от с. Ловнидол, а от цялата община Севлиево! Имаше рисуване с тебешир, имаше правене на балони, имаше светещи гривни! А на "Дама" заиграха мамите- та това е игра от тяхното детство! И децата ставаха близки. И атмосферата в центъра на селото се промени! Видяхме бъдещето на България, дошло в нашето село. А когато стана тъмно, на големия екран излязоха тролчетата! Децата бяха чували за лятното кино, което се провежда в Ловнидол. Те вече знаеха- носеха си одеала, одеалата се разпъваха на плочките и на тях лягаха безброй деца. Имаше пуканки- като в истинско кино. И когато видях как моята внучка се прегръща за сбогом с две деца от селото, които до този момент не познаваше и не беше виждала, разбрах- направено е нещо добро! И то трябва да продължава.

* 1. **Откриване на паметна плоча на з.у. Георги Николов Гализов**

Тържеството за откриване на паметната плоча запланувахме и проведохме на 12 септември 2021, малко преди започване на учебната година, когато децата са все още при бабите и могат да ни помогнат със стихчета и песни. Изготвихме сценарий, организирахме освещаване на плочата от поп Спас, който отговаря за нашата църква, поканихме гости, разпечатахме обяви за провеждане на тържеството. Много хора ни уважиха, разказаха спомени за учителя георги Гализов. Малките рецитаторки Екатерина Бориславова Петрова, Йоанна Василева Станева, Йоанна – Симона Андреанова Ненкова. Водеща на тържеството беше Марияна Петкова. Спомени за Георги Гализов разказа Валя Дончева (внучка на адвоката Христо Маринов от с. Ловнидол. Поздравления за извършената работа получихме от Светлана Георгиева- Председател на «Гражданско сдружение за Севлиево» и младия Мирослав Цветанов от гр. Велико Търново, участвал в изработването на паметната плоча.

* 1. **Участие в VIII Национален конкурс за детско творчество „Аз, моето семейство, моят град“**

VIII Национален конкурс за детско творчество „Аз, моето семейство, моят град“ бе организиран от НЧ„Зора-1872“, кв. Нова Махала, Гр. Габрово и Община Габрово.

Наш представител в конкурса беше Елена Венелинова Караколева. Елена участва с рисунка в раздел „Изобразително изкуство“. Участничката ни получи грамота за отличното си представяне.

* 1. **Коледа- на 23.12.2021**

Добрата съвместна работа с «Гражданско сдружение за Севлиево» донесе радост и на децата, социално слаби от с. Ловнидол. Гражданското сдружение поеха инициатива «Коледа за всички» като събираха подаръци под елхите на Доброто, разположени на няколко места в гр. Севлиево. Едновременно с това те комуникираха със Читалища, Училища, Приемни домове и Детски центрове за да се установи количеството социално слаби деца. Ние подадохме списък със 19 деца. Подаръците пристигнаха и на 23 декември организирахме мило тържество. В ролята на Дядо Коледа беше Цоньо Митев Цонев, подаръците бяха много хубави. Децата декламираха стихчета, пяха песнички, дадоха обещания да помагат в работата на Читалището и най- важно – радваха се безпределно на хубавите подаръци.

1. **Знания за родния край**:

Разширяването на знанията за родния край през 2021 година бе направено в няколко основни направления:

- Делото и животът на заслужилия учител Георги Николов Гализов.

- История на ОУ «Св.Св. Кирил и Методий», признато за образцово училище в България.

В Държавен архив гр. Габрово намерихме много материали за заслужилия учител носител на Орден «Кирил и Методий» втора степен Георги Николов Гализов, а така също материали за училището, който той е ръководил дълги години и е направил Образцово училище в Република България. Изготвихме и публикувахме статии във вестник «Росица». Издаване на цялостна книга за живота му ще предстои в 2022 година.

1. **Музейна сбирка:** От 1969 година, на втория етаж в Културния дом, е била обособена музейна сбирка, съдържаща исторически и етнографски експонати. Във времето тази сбирка е била забравена. След като през лятото на 2018 година я намерихме потънала в прах и частично повредена от молци и дървояди и бе почистена през 2020 година продължи обогатяването й, и нейното разширяване с експонати, намерени в селото. Даренията от жителите на селото се оформяха с Актове за дарение. ***Това, което бе нужно да се направи през 2021 година е Инвентарен опис на вещите в музея. За съжаление тази задача не можахме да реализираме.***
2. **Бележити дати**

През годината бяха отбелязани следните събития, свързани с известни личности:

12 01.- 145 г от рождението на Джек Лондон

13.01.- 170 г. от рождението на Тодор Каблешков

12.04. – 60 г. от първия полет на Юрий Гагарин

14.04.- 200 г. от рождението на Георги Сава Раковски

05.05.- 175 г. от рождението на Хенрих Сенкевич

24.05.- Ден на славянската писменост

16.08.- 135 г. от рождението на Дора Габе

22.09.- 100 г. от смъртта на Иван Вазов

04.10.- 145 г. от рождението на Димитър Полянов

21.11.- 150 г. от рождението на Панайот Пипков

10.12.- 200 г. от рождението на Николай А. Некрасов

1. **Участие в проекти:**

7.1. **Проектиране, получаване на разрешения, събиране на дарения, утвърждаване на производител и изработване на паметна плоча на з.у. Георги Николов Гализов**

Най- значимият проект, който реализирахме през 2021 година със собствено финансиране и финансиране от страна на спонсори бе «Проектиране, получаване на разрешения, събиране на дарения, утвърждаване на производител и изработване на паметна плоча на з.у. Георги Николов Гализов». Идеята за тази паметна плоча назряваше още 2020 година, когато с помощта на Държавен архив гр. Габрово събирахме данни за живота и приноса на Георги Николов Гализов за образованието и израстване нивото на населението в с. Ловнидол. Напуснал този живот малко преди настъпването на Демокрацията, той не е бил почетен по никакъв начин. Много от улиците на с. Ловнидол носят имена на личности от Ловнидол. На името на Георги Гализов нямаше нито улица, нито възпоменателна плоча за приноса му към селото. Искахме плочата да бъде поставена на стената на Културния дом, поради това, че училищната сграда е вече развалена и не съществува, домът му е владение на чужди граждани. Това доведе до необходимостта на получаване на разрешение от Общински съвет гр. Севлиево, предварително преминало през комисии по архитектура и градоустройство и паметници на културата. 2-3 месеца продължи тази процедура. Разрешението на Общински съвет гр. Севлиево носи дата 27.04.2021 г. Едва когато разрешението беше факт започнахме да търсим спонсори за реализиране на проетка, като имахме предварителна нагласа за необходимата сума. Обърнахме се към населението на с. Ловнидол, което е познавало и ценяло Георги Гализов като подготвихме 5 дарителски кутии. Обърнахме се също така към граждански сдружения, фирми и по- млади хора, в работеща възраст. Не вярвахме, че толкова бързо ще се съберат необходимите финансови средства. Едва тогава започнахме да търсим фирма, която е готова да изработи паметната плоча. Най- добра беше офертата на «Лазур-60» ЕООД Цветан Марков Цвятков гр. Велико Търново, собственикът на която е от Ловнидол и той е познавал лично Георги Гализов. Започвайки от ранна пролет, та чак до 12 септември, когато направихме официално откриване на плочата. От набраните средства останаха и за издаване на книгата на з.у. Георги Гализов «Кратка история на с. Ловнидол», което трябва да бъде реализирано през 2022 година.

7.2. В проект към Виваком. VIVACOM Регионален грант подпомага безвъзмездно добрите идеи от всеки български град или село. Програмата подкрепя проекти на граждански организации, читалища, училищни настоятелства и настоятелства на детски градини. Регионалният грант не поставя ограничения в сферите, в които се развиват идеите, важно е инициативите да са насочени към промяна, полезна за общността. Програмата се провежда в партньорство с Български център за нестопанско право. «***Знание за водата»***

1. Основна цел на проекта е подпомагане на местната общност за издирване и изследване на местни водоизточници с цел възможността им за използване по време на засушаване в летните и есенни периоди на годината
2. Населените места, в които ще се изпълняват дейностите по проекта- с. Ловнидол и неговите околности
3. Обща стойност на бюджета на проекта: 5000 лв.

Кандидатствали по този проект бяха 281 Неправителствени организации и Читалища, от тях бяха удобрени 12 проекта, но нашия проект за съжаление не беше сред тях.

7.2. В Националния конкурс на Министерство на културата „Българските библиотеки – съвременни центрове за четене и информираност” 2021г; - темата е разгледана в частта за Читалищната библиотека.

**8. Обучения:**

Наложените ограничения през 2021 год. разбира се оказаха влияние и върху курсовете и семинарите за обучение на Читалищните дейци.

8.1. Online обучение в читалнята

В условията на пандемията и Online обучението на учениците, НЧ "Зора-1908" протегна ръка на децата от Ловнидол. Тези, които нямат в къщи интернет и тези, които нямат компютри бяха добре дошли в Читалищната библиотека за провеждане на уроците. Приемахме до 3-4 деца за да може да се спазва дистанция. Секретарят на Читалището беше в помощ не само за осигуряване на Интернет връзката, а и при решаването на задачи и ученето на уроците. Всеки ден до 14:30 ч. Библиотеката се огласяше от детски гласчета. И аз мисля, че това е най- голямото ни постижение, защото ние искаме да имаме грамотно поколение след нас!

8.2. Обучение по «Он лайн медийна грамотност»

Как да различаваме фалшива онлайн информация или достоверни от недостоверни източници на информация? Как да разпознаваме фалшиви профили в социалните мрежи? Какви са рисковете, свързани с нашите лични данни онлайн и как да се предпазим от онлайн измами? За всичко това и още по темата стана дума по време на обучение по онлайн медийна грамотност, което се проведе **на 22 юли 2021 г. от 11:00 часа в Заседателната зала на Библиотеката на Технически университет – Габрово.**Водещ на обученията бе журналистката Миролюба Бенатова.

Събитието бе насочено към всички, които използват интернет и социални мрежи (Фейсбук или други), но все още не познават достатъчно добре рисковете там, както и какви са техните възможности за по-пълноценно общуване. Организатор бе Коалиция за медийна грамотност в партньорство с Областна администрация – Габрово и РЕКИЦ - Габрово.

От НЧ «Зора-1908» взехме участие в това обучение: Венка Петрова- Председател и Стоянка Ганчева- секретар.

**9. Партньорства:** Читалището си партнира с община Севлиево, РЕКИЦ – гр. Габрово, Регионална библиотека «Априлов-Палаузов» гр. Габрово, Община Севлиево, Исторически музей гр. Севлиево, Държавен архив – гр. Габрово и другите Читалища в региона.

**10. Публикации:**

Публикации относно дейността на Народно читалище «Зора-1908» през 2021 година.

Таблица 5

| № | Вестник | Брой | Дата | Наименование на статията | Автор |
| --- | --- | --- | --- | --- | --- |
| 1 | Росица | 18 | 12.02.2021 | Празнуване на Трифон Зарезан |  |
| 2 | Росица | 26 | 05.03.2021 | Трети март на гроба на Минко Гализов | Венка Петрова |
| 3 | Росица | 28 | 10.03.2021 | Плакати със снимки за 8- ми март | Венка Петрова |
| 4 | Росица | 42 | 12.04.2021 | Отчет на Читалището за 2020 | Венка Петрова |
| 5 | Росица | 49 | 28.04.2021 | Празник 2 в 1 Лазаров ден и Цветя за Цветница на Гр. Сдружение за Севлиево | Венка Петрова |
| 6 | Росица | 50 | 07.05.2021 | Паметна плоча на Георги Гализов | Венка Петрова |
| 7 | Росица | 52 | 12.05.2021 | Английски пазар на колела |  |
| 8 | Росица | 55 | 19.05.2021 | Английски пазар в Ловнидол | Венка Петрова |
| 9 | Росица | 58 | 28.05.2021 | Дарителска акция за пам. Плоча на Г. Гализов | Венка Петрова |
| 10 | Росица | 61 | 04.06.2021 | Статия за 135 год. на в. Росица | Венка Петрова |
| 11 | Росица | 69 | 23.06.2021 | Одобрението на Читалището по проекта «Бълг. Библиотеки…» |  |
| 12 | Росица | 74 | 05.07.2021 | Ремонт на църквата с помощ на „Гражданско Сдружение за Севлиево” | Венка Петрова |
| 13 | Росица | 84 | 28.07.2021 | Събрани пари за ремонта на църквата | Венка Петрова |
| 14 | Росица | 98 | 30.08.2021 | Празник на Петрова чука | Венка Петрова |
| 15 | Росица | 100 | 03.09.2021 | Подготовка за откриването на пам. плоча на Г. Гализов |  |
| 16. | Росица | 107 | 24.09.2021 | Откриване на паметна плоча на Г. Гализов | Венка Петрова |
| 17 | Росица | 111 | 04.10.2021 | Библиотеката допълни фонда си от книги по проекта-„ Българските библиотеки- …” | Венка Петрова |
| 18 | Росица | 136 | 01.12.2021 | Дарени книги от Дания | Венка Петрова |

Председателят на НЧ «Зора-1908» се грижи за публикуването в общинската и областната преса материали, както за проведени читалищни прояви, така и свързани с историята на селото и неговите жители. Всички статии се съхраняват в отделна папка в библиотеката на Читалището.

Трябва да отбележим, че това, което правим и изпращаме като предложения за публикации се приема радушно както и от редакторите, така и от читателите на вестниците.

Читалището има създадена страница във Фейсбук платформармата:

НЧиталище "Зора-1908" с.Ловнидол, общ.Севлиево

През 2021 година са направени ***150 публикации*** по теми, свързани с родолюбие, краезнавство, проведени мероприятия, библиотека и пр. В страницата отразяваме всички културни мероприятия, исторически данни, публикуваме анотации за новите книги.

|  |  |  |  |  |  |  |  |
| --- | --- | --- | --- | --- | --- | --- | --- |
|  | Публикации в Фейсбук страницата | | | 2021 |  |  |  |
| № | месец | брой публикации | Родолюбие | Краезнание | Мероприятия | Библиотека | Добри практики |
| 1 | януари | 3 |  |  | 2 | 1 |  |
| 2 | февруари | 8 | 1 |  | 1 | 3 | 3 |
| 3 | март | 8 | 1 |  | 3 | 2 | 2 |
| 4 | април | 18 | 4 | 2 | 3 | 4 | 5 |
| 5 | май | 12 | 3 | 2 | 2 | 2 | 3 |
| 6 | юни | 10 | 3 | 2 |  | 2 | 3 |
| 7 | юли | 17 | 4 | 3 | 2 | 4 | 4 |
| 8 | август | 17 | 3 | 6 | 4 | 1 | 3 |
| 9 | септември | 17 | 1 | 2 | 9 | 1 | 4 |
| 10 | октомври | 9 | 3 | 5 | 1 |  |  |
| 11 | ноември | 17 | 3 | 5 |  | 5 | 4 |
| 12 | декември | 14 | 1 | 4 | 3 | 3 | 3 |
|  |  | 150 | 27 | 31 | 30 | 28 | 34 |

Публикациите във Фейсбук страницата се извършват вече както от Председателя на Читалището, така и от новоназначения секретар Стоянка Ганчева. Необходимо е по- активно отношение на секретаря- библиотекар относно Интернет публикациите, защото това е съвременното средство за разширяване и популяризиране на дейността на Читалището.

За село Ловнидол е създадена отворена група във Фейсбук, където редовно се публикуват материали, както за хубавите неща, направени в селото, така и за злободневните теми на деня:

<https://www.facebook.com/groups/630172757074606/>

Чрез Интернет публикациите нашето ежедневие достига до много членове, разпръснати по целия свят, но свързани с Ловнидол. Така те не загубват представата и развитието на своето село, и макар и далеч, се чувстват свързани с него.

С нашите публикации участваме и в групи, ориентирани към тази сфера на деятелност, като:

- Севлиево, забравеното минало

- Севлиево и селата;

- Севлиево, ние и градът;

- Ние сме Севлиево;

- Севлиево чете;

- Гражданско сдружение за Севлиево.

**11. Финансова част:**

1. **Източници на финансиране:** Народно Читалище «Зора-1908» се финансира от държавна субсидия, която през 2021 година е била ***11484*** лв и ***1100*** лв допълнително от Община Севлиево за дейност, или общо ***12584*** лв. Събран членски внос ***212*** лв.
2. **Получени средства**: През 2021 година са получени средства от дарението на населението – ***3210 лв***, за паметна плоча на Георги Гализов.
3. **Изразходвани средства за периода**: Общите разходи за 2021 година възлизат на ***14163,60 лв***.. Основните пера на направените разходи са: работна заплата, отчисленията към бюджета, които възлизат на ***61 %*** от общите разходи за 2021 година.
4. **Остатък:** НЧ «Зора-1908» завършва календарната 2021 година с остатък в банковата сметка ***4223,07 лв. и 191,33 лв.*** наличност в касата, или общо ***4414,40 лв, които през 2022 година ще бъдат основно използвани за издаване на книгата на Георги Гализов «Кратка история на с. Ловнидол».***

Финансовият отчет е изготвен от секретаря на Читалището – Стоянка Кунчева Ганчева- специалист с висше икономическо образование, проверен и подписан от Проверителната комисия в съствав: Гиргина Димова, Цонка Петкова и Цветана Цонева.

1. **Материална база:** Съгласно договора с Община Севлиево НЧ «Зора-1908» е безвъзмезден ползвател на 660 кв.м от общата площ на Културния дом, представляващ 1918 кв.м двуетажна постройка.

Това, което успяхме да направим през лятото на 2021 година бе боядисване на западната фасада (частично) и прозорците на западната страна (също частично). За целта бяха отпуснати 700 лв по граждански договор + разходите за материали от Община Севлиево.

Със собствени средства и усилия Читалището поправи 2 прозореца на задната част на фасадата, които бяха счупени от деца и през тях беше извършена злоупотреба на вещи от гардеробните помещения, които не се заключват.

Много наболял остава въпросът с улуците на целия Културен дом, те текат, водата се стича по фасадата и при входа откъм пощата е разрушена мазилката на вътрешната стена. Пред входа на библиотеката се образува огромна ледена площадка, което застрашава директно здравето на хората, посещаващи библиотеката. През 2021 година се обърнахме писмено към Кмета на Община Севлиево, Общинския съвет и кметския наместник на с. Ловнидол за необходимостта от ремонт на улуците. Пледирахме на открита сесия на Общински съвет за необходимостта от този ремонт, идваха специалисти от Общината на оглед и за оценка на необходимите ресурси, но въпреки всички наши усилия- не се случи нищо. През септември, октомври подновихме нашето запитване до Общината и тогава ни беше отговорено в устен вид, че необходимите за ремонта ресурси не са налични в Общината.

Относно материалната база НЧ «Зора-1908» ежегодно прави застраховка, 08.01.2021 година е била върху застрахована ***сума 60 000 лв*** недвижимо имущество и ***4370 лв движимо имущество на стойност 50,52 лв.***

Поради станали инциденти със сградното имущество през 2021 година сключихме договор за охрана с фирма «ОМОН Секюрити сървиз» ЕОД гр. Севлиево на месечна сума за обслужване ***20,00*** лв с ДДС.

1. **Работа на настоятелството**

През 2021 г. са проведени ***9*** заседания на Настоятелството. На заседанията са присъствали членовете на настоятелството, секретарят, на 4 от заседанията е била поканена Милена Иванова- кметски наместник на селото, поканени членовете на проверителната комисия. Общо са взети ***54*** решения, ***50*** от които са изпълнени, или ***94,11%*** изпълнение. Неизпълнените решения са свързани в голяма степен с обективни причини и остават актуални за изпълнение през 2022 година.

Табл.7.

Мониторинг на съвещанията на настоятелството през 2021 година

| Протокол № | Дата на провеждане | Брой присъстващи | Взети решения | Изпълнени решения | Неизпълнени решения | Изпълнени решения, % | Неизпълнени решения,% | Неизпълнени | Поканени на съвещанията |
| --- | --- | --- | --- | --- | --- | --- | --- | --- | --- |
| 1 | 21.01. | **4** | **7** | **6** | **1** | **86** | **14** | Празнуване на Трифон Зарезан | Милена Иванова-кмет.наместник, трима члена на пров. комисия, секретар- Стоянка Ганчева |
| 2 | 25.02. | **4** | **5** | **5** | **0** | **100** | **0** |  | секретар- Стоянка Ганчева |
| 3 | 12.03. | **4** | **5** | **4** | **1** | **80** | **20** | Не са сменени стъклата на прозореца на зап. фасада | секретар- Стоянка Ганчева |
| 4 | 15.04. | **5** | **13** | **12** | **1** | **92** | **8** | изготвяне карта със забележителностите на селото | секретар- Стоянка Ганчева |
| 5 | 20.05. | **3** | **4** | **4** | **0** | **100** | **0** |  | Двама от пров. комисия:Ц. Симеонова , Ц.Якимова и Милена Иванова- кмет.наместник секретар- Стоянка Ганчева |
| 6 | 22.06. | **4** | **7** | **7** | **0** | **100** | **0** |  | Милена Иванова-кмет.наместник, Пров. комисия: Г. Димова, Ц. Симеонова,Ц. Якимова,секретар- Стоянка Ганчева |
| 7 | 15.07. | **4** | **9** | **8** | **1** | **89** | **11** | Не е почистен малкия салон на Читалището | Милена Иванова-кмет. наместник, Тинка Йовкова, секретар- Стоянка Ганчева |
| 8 | 12.08. | **5** | **1** | **1** | **0** | **100** | **0** |  | секретар- Стоянка Ганчева |
| 9 | 02.11. | **4** | **3** | **3** | **0** | **100** | **0** |  | секретар- Стоянка Ганчева |
|  | **Общо/ средно** | **37/ 4,1** | **54/ 6,1** | **50 / 0,93** | **4/0,07** | **94,11** | **5,89** |  |  |

Неизпълнени са 3 решения на настоятелството, а именно:

- смяна на стъклата на прозореца от западната страна, чрез който по- рано са нанасяни дърва. През 2021 година от силна буря стъклата му бяха повредени напълно. Въпросът трябва да бъде решен обезателно през 2022 година. От много години има счупен прозорец на задната част на съблекалните до салона, който е на много голяма височина и е необходима специална техника за неговата подмяна;

- не е почистен Малкия салон на Читалището. Намеренията ни са сега, до провеждане на годишното събрание това почистване да бъде реализирано и събранието да се проведе в този салон. Там е нужна и подмяна на бравата на вратата за да може салонът да се заключва. Не бива да допускаме сградата на Културния дом да деградира и да се унищожава;

- по въпроса за Информационно табло в центъра със забележителностите на селото не е работено въобще поради възникването на други инициативи – като Петрова Чука, паметна плоча на Георги Гализов и пр.;

- Трифон Зарезан беше отложен поради обективни причини- много силен снеговалеж и минусови температури.

В заседанията на Настоятелството са разглеждани въпроси, касаещи читалищната дейност, участия в конкурси и разменни гостувания, приемане на планове и отчети за финансови разходи за цялостната дейност на читалището, трудова медицина, застраховка на Читалището и пр.

Поддържа се необходимата документация за извършване на периодичен инструктаж на щатните читалищни работници по изискванията на трудовата медицина.

1. **Организационна дейност:**

През 2021 са приети ***5*** нови члена на НЧ «Зора-1908» с. Ловнидол, напуснали са 6 членове на Читалището поради летален край и с заявления. Общият брой членове по сравнение с 2020 се увеличава на ***76*** .

Статистическите отчети за дейността бяха подадени през счетоводна фирма с електронен подпис.

Договорът по трудова медицина бе преподписан на ***16.09.2020*** година със службата по трудова медицина «Економикс – М» ЕООД на сума ***84,00*** лв с ДДС. През 2021 година е извършено замерване на контурите за заземяване и е платена фактура на стойност ***36,00*** лв.

През 2021 година голяма част от финансовите операции, включително изплащане на заплата и отчисления към бюджета бяха реализирани ONLINE.

Остава отворен въпросът с подаване на документите към НАП, за което сега пътуваме до град Габрово. През 2021 година този въпрос също не беше решен по друг начин.

Все повече нараства необходимостта за ползване на външни счетоводни фирми. Все повече документи се приемат само ONLINE, чрез квалифициран електронен подпис и счетоводител. През 2021 година сме ползвали услугите на счетоводна къща «Лона- Соня Лонова».

Председател:

Венка Петрова

22.03.2022